डा. प्रविणले कुराकानीकै क्रममा अर्को चुनौती देखाए । एउटा मान्छे स्वस्थ हुन विभिन्न विषय जिम्मेवार हुन्छन् । पानी, पोषण, वातावरण, चेतना, शिक्षा । सफा खानेपानी उपलब्ध गराउने काम स्वास्थ्य मन्त्रालयको होइन । वातावरण जोगाउने कार्यक्रम यो मन्त्रालयमार्फत जाँदैन । काम भएन, जनताको स्वास्थ्य स्तर खस्कियो भन्ने कुरा उठ्छ । यसलाई समाधान गर्न समन्वय गर्नु आवश्यक देखेका छन् उनले । भन्छन् , ‘अन्तरमन्त्रालय समन्वय अत्यन्तै कम छ ।’ अचेल आफू सहभागी हुने सभासम्मेलन र कार्यक्रमहरूमा उनी यस्ता चुनौतीका बारेमा छलफल गर्छन् गर्न रुचाउँछन् ।
